Document ID: 32009D0427

32009D0427
L 139/29
SLUŽBENI LIST EUROPSKE UNIJE
ODLUKA KOMISIJE
od 3. lipnja 2009.
o osnivanju stručne skupine za tehničko savjetovanje o ekološkoj proizvodnji
(2009/427/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
budući da:
(1)
Uredbom Vijeća (EZ) br. 834/2007 od 28. lipnja 2007. o ekološkoj proizvodnji i označivanju ekoloških proizvoda i stavljanju izvan snage Uredbe (EEZ) br. 2092/91 (1) definirani su ciljevi i načela primjenjiva na ekološku proizvodnju i utvrđeni osnovni zahtjevi s obzirom na proizvodnju, označivanje i kontrolu ekoloških proizvoda u proizvodnji bilja, stočarskoj proizvodnji i proizvodnji akvakulture.
(2)
Komunikacijom Komisije Vijeću i Europskom parlamentu o Europskom planu djelovanja za ekološku poljoprivredu i proizvodnju hranu usvojenom u lipnju 2004. (2) Komisija namjerava procijeniti situaciju i utvrditi temelj za razvoj politike, čime osigurava opću stratešku viziju za doprinos ekološke poljoprivrede zajedničkoj poljoprivrednoj politici. Europskim planom djelovanja za ekološku poljoprivredu i proizvodnju hrane, u akciji br. 11, preporuča se osnivanje neovisnog stručnog foruma za tehničko savjetovanje.
(3)
Komisija može trebati tehničko savjetovanje za donošenje odluke o odobravanju uporabe proizvoda, tvari i tehnika u ekološkoj proizvodnji i preradi, za razvoj i unapređivanje pravila ekološke proizvodnje i općenitije, za svako drugo pitanje koje se odnosi na područje ekološke proizvodnje. To su složene radnje koje oduzimaju puno vremena i za koje je potrebna visoki stupanj stručnosti.
(4)
Stoga je potrebno osnovati skupinu stručnjaka kompetentnih u području ekološke proizvodnje i definirati njezine zadaće i strukturu.
(5)
Skupina bi trebala pomoći osigurati lakši pristup visokokvalificiranoj tehničkoj ekspertizi u nizu područja koja se odnose na ekološku proizvodnju.
(6)
Skupina bi se trebala sastojati od znanstvenikâ i drugih stručnjaka kompetentnih u područjima koja se odnose na ekološku proizvodnju, koji bi Komisiji trebali pružiti neovisno, izvrsno i transparentno tehničko savjetovanje.
(7)
Trebalo bi predvidjeti pravila o otkrivanju informacija od strane članova te skupine, ne dovodeći u pitanje pravila Komisije o sigurnosti kako su određena u Prilogu Odluci Komisije 2001/844/EZ, EZUČ, Euratom (3).
(8)
Osobne podatke o članovima te skupine trebalo bi obrađivati u skladu s Uredbom (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom protoku takvih podataka (4),
ODLUČILA JE:
Članak 1.
„Stručna skupina za tehničko savjetovanje o ekološkoj proizvodnji”
Ovime se osniva stručna skupina za tehničko savjetovanje o ekološkoj proizvodnji, dalje u tekstu „skupina”
Članak 2.
Zadaća
Zadaća je skupine pomagati Komisiji u:
(a)
ocjenjivanju proizvoda, tvari i tehnika koje se mogu koristiti u ekološkoj proizvodnji, uzimajući u obzir ciljeve i načela utvrđene u Uredbi (EZ) br. 834/2007;
(b)
unapređivanju postojećih pravila i razvoju novih proizvodnih pravila;
(c)
ostvarivanju razmjene iskustva i dobre prakse u području ekološke proizvodnje.
Članak 3.
Traženje i davanje mišljenja
1. Komisija može zatražiti mišljenje skupine o bilo kojem pitanju u vezi s područjem ekološke proizvodnje.
2. Predsjednik skupine može savjetovati Komisiju da je za određeno pitanje poželjno zatražiti mišljenje skupine.
Članak 4.
Članstvo - imenovanje
1. Skupina se sastoji od 13 članova.
2. Članove skupine Komisija imenuje među stručnjacima kompetentnima u područjima iz članaka 2. i 3. stavka 1. i koji su se javili na javni poziv za dostavu prijava. Isto tako, Komisija može sastaviti i popis potencijalnih zamjena tj. kandidata koji nisu mogli biti imenovani stalnim članovima iako se u tijeku postupka izbora za njih smatralo da ispunjavaju uvjete za obnašanje funkcije u skupini.
3. Taj se popis može upotrijebiti za imenovanje zamjena za članove skupine ili za imenovanje članova podskupina.
4. Članovi skupine ili podskupina imenuju se osobno i Komisiju savjetuju neovisno od ikakvog vanjskog utjecaja.
5. Članovi skupine imenuju se na trogodišnji mandat koji se obnavlja i ne mogu služiti dulje od tri uzastopna mandata. Na dužnosti ostaju dok ih se ne zamijeni u skladu sa stavkom 6. ili do isteka mandata.
6. Članovi koji više nisu u mogućnosti učinkovito doprinositi razmatranjima unutar skupine, koji daju otkaz ili koji ne ispunjavaju uvjete navedene u stavku 4. ovog članka ili u članku 287. Ugovora mogu se zamijeniti u preostalom dijelu svojeg mandata.
7. Članovi imenovani u osobnom svojstvu svake godine potpisuju obvezu da će postupati u javnom interesu i izjavu o postojanju ili nepostojanju interesa koji bi mogao ugroziti njihovu objektivnost. Isto se tako na svakom sastanku izjašnjavaju o eventualnom posebnom interesu za koji bi se moglo smatrati da štetno djeluje na njihovu neovisnost u odnosu na pitanja na dnevnom redu.
8. Imena članova imenovanih u osobnom svojstvu u skupini i podskupinama te onih uvrštenih na popis potencijalnih zamjena objavljuje se na internetskoj stranici Glavne uprave za poljoprivredu i ruralni razvoj i u Registru stručnih skupina. Ta se imena prikupljaju, obrađuju i objavljuju u skladu s Uredbom br. 45/2001.
Članak 5.
Rad skupine
1. Među svojim članovima Skupina običnom većinom bira predsjednika i dva potpredsjednika.
2. U dogovoru s Glavnom upravom za poljoprivredu i ruralni razvoj mogu se osnovati podskupine za preispitivanje posebnih pitanja u okviru opisa posla koji utvrdi skupina. Te se skupine raspuštaju čim ispune svoje mandate. Podskupine se sastoje od najviše sedam članova biranih među članovima skupine ili s popisa potencijalnih zamjena iz članka 4. stavka 3.
3. Predstavnik Komisije može zatražiti stručnjake ili promatrače koji posjeduju posebne kompetencije o predmetu na dnevnom redu da sudjeluju u razmatranjima skupine ili podskupine ako je to korisno ili potrebno.
4. Informacije dobivene sudjelovanjem u razmatranjima skupine ili podskupine ne smiju se odavati ako po se mišljenju Komisije one odnose na povjerljive stvari.
5. Skupina ili njezine podskupine obično se sastaju u prostorijama Komisije u skladu s postupcima i rokovima koje utvrdi Komisija. Komisija pruža usluge tajništva. Sastancima skupine i njezinih podskupina mogu prisustvovati druge zainteresirane službene osobe Komisije.
6. Skupina usvaja svoj poslovnik na temelju standardnog poslovnika koji je usvojila Komisija (5).
7. Komisija može objaviti na internetu, na izvornom jeziku na kojem je dotični dokument sastavljen, dnevni red, zapisnik, eventualni sažetak, zaključak ili djelomični zaključak ili radni dokument skupine.
Članak 6.
Troškovi sastanaka
Komisija izvršava povrat putnih troškova i, ako je prikladno, troškova boravka za članove i stručnjake u vezi s aktivnostima skupine u skladu s pravilima Komisije o naknadama troškova za vanjske stručnjake.
Za usluge pružene na temelju ove Odluke ne plaća se nikakva naknada.
Povrat troškova za dolazak na sastanke izvršava se u granicama godišnjeg proračuna koji skupini dodijele odgovorne službe Komisije.
Članak 7.
Stupanje na snagu
Ova Odluka proizvodi učinke na dan objave u Službenom listu Europske unije.
Sastavljeno u Bruxellesu 3. lipnja 2009.

Labels: 0
17
5
6